Slagterimedarbejderne på Danish Crown i Sæby forlod torsdag formiddag deres arbejde i protest over lukningen af slagteriet. Og i fødevareforbundet NNF, der repræsenterer en stor del af medarbejderne, der står til at miste deres arbejde, lægger næstformanden ikke fingre imellem omkring situationen. - Jeg har tit hørt både landbruget og politikere tale om et Danmark i balance. Landbruget har altid været garant for liv og arbejdspladser udenfor de store byer. Men når landbruget nu vælger at lukke slagteriet i Sæby, så viser det også, at de er fløjtende ligeglade med ”Et Danmark i balance”, siger Jim Jensen og fortsætter: - Landbruget bekymrer sig ikke en tøddel for danske lønmodtagere, når det kommer til stykket. Det bekymrer sig kun om dets egen mulighed for indtjening. Arbejdspladserne ryger til udlandet. Gyllen beholder vi. Tak for lort, siger jeg bare. Sådan så det ud, da medarbejdere en efter én forlod arbejdspladsen i protest torsdag morgen: "Fejler fælt" Næstformanden mener, at politikere og landbruget taber fødevarearbejderne på gulvet. - Jeg synes virkelig, at dansk landbrug rammer et nyt lavpunkt her. Det gælder både griseproducenterne og Landbrug & Fødevarer. Det er noget svineri, når griseproducenterne vælger at eksportere størstedelen af de danskfødte grise til opfedning og slagtning i udlandet. Dansk natur og miljø bliver belastet, men jobbene ryger til udlandet, og griseproducenterne scorer kassen, siger Jim Jensen, og fortsætter: - Når landbruget så skal levere i form af arbejdspladser, så fejler de fælt. Og det værste er, at der åbenbart ikke er nogen, der kan styre dansk landbrug. Mens Landbrug & Fødevarer godt kan kæmpe for gode vilkår til landbruget, så har de tydeligvis ingen mulighed for indflydelse den anden vej. De sidder med hænderne i skødet, mens danske fødevarearbejdere mister jobbet. Medlemmer skal hjælpes 800 medarbejdere er berørt af lukningen, der efter planen vil ske i uge 30. Både kommunen og det lokale lover at forsøge at hjælpe dem videre, der ikke vælger at flytte til slagterierne i Horsens, Ringsted og Blans ved Sønderborg, hvor Danish Crown regner med at skulle ansætte 450. NNF lægger vægt på, at slagterimedarbejdere er efterspurgte. - Vi sætter al maskineriet i gang, så vi kan hjælpe de berørte medarbejdere videre i deres arbejdsliv. Heldigvis har fyrede slagteriarbejdere tidligere vist sig at være eftertragtet arbejdskraft, og vi vil gøre alt, hvad vi kan for at understøtte vores medlemmer i den svære situation, de er havnet i, siger Jim Jensen. Senere torsdag sender TV2 Nord en live-udsendelse fra Sæby med fokus på lukningen af slagteriet. Hør, hvordan den lokale afdelingsformand i fødevareforbundet reagerer her:

Opsummering:
De berørte medlemmer af lukningen i Danish Crown skal nu hjælpes videre, lyder det fra NNF.